Entisellä NHL-vahdilla Tommy Söderströmillä on parempaakin tekemistä kuin pelata videopelejä.

Peliurheilu saa jalansijaa ympäri maailmaa, mutta ruotsalaisvahti ei anna tunnustusta. AOP

Ruotsin entinen maajoukkuevahti Tommy Söderström uittaa videopelaajia kölin alta.

Söderström suivaantui, kun Counter Strike -huippu pääsi mukaan urheiluohjelmaan.

Ex-kiekkoilija pitää videopelejä lasten ajanvietteenä.

Söderström tylyttää iltapäivälehti Expressenillä Counter Strike -huippua Emil”HeatoN” Christenseniä, joka pääsi mukaan suosittuun Mästarnas Mästare -urheiluohjelmaan kilpailemaan muita atleetteja vastaan.

Viisi kautta NHL:ssä pelannut ja vuosina 1991 ja 1992 MM-kultaa voittanut Söderström ei voi käsittää, minkä takia niin kutsuttu e-urheilu rinnastetaan tavalliseen urheiluun. Suosituimmat konsoli- ja tietokonepelit ovat nykyään entistä kilpaillumpia, ja huippukisoissa liikkuu jopa satojatuhansia euroja palkintorahaa.

Söderstömin mielestä videopeleillä ei ole mitään tekemistä oikean urheilun kanssa.

– Minulle ne ovat pelejä eivätkä mitään urheilua. Mitä laskisimme mukaan seuraavaksi? Jatsia vai backgammonia? Söderström, 46, tiukkaa.

Entinen maalivahti pääsi vasta vauhtiin. Söderström lyttää koko touhun maanrakoon.

– Videopelit ovat vitsi. En tajua niistä paskaakaan. Counter Strike oli joku alalaji, eikö? Oliko World Of Warcraft seuraava juttu? Näiden pitäisi olla jossain omassa luokassaan.

Urheilun ja pelien välinen rajankäynti on ollut hankalaa analogisenakin aikana. Shakki on aiheuttanut voimakasta kädenvääntöä jo vuosia. Expressen kysyi Söderströmiltä, mihin tämä vetäisi oman linjansa. Toimittaja otti esiin ammunnan, jossa urheilijat eivät välttämättä ole atleettisia.

Tommy Söderström pelasi New York Islandersin ykkösvahtina kaudella 1995-1996. AOP

– Sillä ei ole merkitystä, onko lajin harrastaja hyvässä fyysisessä kunnossa vai ei. Tietokonepeli on peli. Lapset pelaavat niitä. Kymmenvuotias voi olla yhtä hyvä kuin 25-vuotias, eihän jalkapallossa nyt niin voi käydä.

Söderström osallistui hittishow’hun aikaisemmalla tuotantokaudella. Pahastunut veräjänvartija aikoo nyt lyödä koko ohjelman tylysti boikottiin.

– En voi enää olla hiljaa asiasta. Moni ajattelee minun kanssani samalla tavalla, mutta he eivät uskalla avata suutaan, Söderström julistaa.

– Tässä vertaillaan nyt omenoita ja päärynöitä.

Söderströmin tilityksestä kertoi Suomessa ensimmäisenä Jatkoaika.com.